Lars Knutson Liestøl

Lars Knutson Liestøl (født 13. juni 1839 i Åseral, død 15. desember 1912 i Kristiansand) var en norsk lensmann, gårdbruker og politiker for partiet Venstre.

Liestøl var statsråd og sjef for Revisjonsdepartementet fra 5. mars 1888 til 23. februar 1889 i Johan Sverdrups regjering. Fra oktober til desember 1888 ledet han også Indredepartementet.

Han ble innvalgt til Stortinget i hele ti perioder, første gang i 1874, men døde før han fikk tatt fatt på sin tiende periode. Mesteparten av tiden var Liestøl medlem av justiskomiteen.

Lars K. Liestøl var sterkt engasjert i målsaken, og var i 1885 med å vedta sidestillingen mellom de to målformene i landet.

Liestøl var lensmann i Bygland fra 1866 til 1888 og brukte gården Frøysnes fra 1870. Han satt i Bygland herredsstyre i 36 år og var kommunens ordfører i tolv år. I tillegg innehadde Liestøl en rekke lokale offentlige verv.

Videre hadde han selv lært seg engelsk språk, og studerte på egen hånd Englands og særlig Amerikas historie. Han hadde også særlige anlegg for tegning.

Lars K. Liestøl ble i 1899 utnevnt til ridder av St. Olavs Orden.

Han var sønn av gårdbruker, lensmann og stortingsmann (1865–1873) Knut Larson Liestøl og hustru Gyro Grundesdatter. Han var gift med Laura Vilhelmine Josefine Sabro. Knut Liestøl, professor i folkeminnevitenskap, var hans nevø.

Referanser

Litteratur 

 Den Kongelige norske Sankt Olavs orden 1847-1947, utgitt av ordenskanselliet ved O. Delphin Amundsen, Grøndahl & Søns Forlag, Oslo, 1947

Eksterne lenker 
 

Norske revisjonsministre
Norske statsråder 1884–1905
Venstre-statsråder
Stortingsrepresentanter 1874–1876
Stortingsrepresentanter 1877–1879
Stortingsrepresentanter 1880–1882
Stortingsrepresentanter 1883–1885
Stortingsrepresentanter 1886–1888
Stortingsrepresentanter 1898–1900
Stortingsrepresentanter 1901–1903
Stortingsrepresentanter 1907–1909
Stortingsrepresentanter 1910–1912
Stortingsrepresentanter 1913–1915
Stortingsrepresentanter fra Venstre
Venstre-ordførere i Aust-Agder
Ordførere i Bygland
Nynorskforkjempere
St. Olavs Orden
Personer fra Åseral kommune
Personer fra Bygland kommune